የአማራ ብዙኃን መገናኛ ድርጅት ጋዜጠኞች ኅብረተሰቡ የኮሮናቫይረስ ወረርሽኝን እንዲከላከል በተለያዩ ከተሞች ግንዛቤ ሲፈጥሩ ውለዋል።
የአማራ ብዙኃን መገናኛ ድርጅት ጋዜጠኞች በተለያዩ ዞኖችና ከተሞች ስኮሮናቫይረስ ወረርሽኝ የግንዛቤ ፈጠራ ሲሠሩ ውለዋል፡፡ ዕለቱ የገበያ ቀን በመሆኑ ኅብረተሰቡ አካላዊ ርቀቱን እንዲጠብቅ፣ የአፍና አፍንጫ መሸፈኛ እንዲጠቀም፣ እጆቹን አዘውትሮ እንዲታጠብና አስገዳጅ ላልሆኑ ጉዳዮች ሰዎች ወደሚበዙባቸው አካባቢች እንዳይንቀሳቀሱ በጤና ሚኒስቴር የሚመከሩ ሐሳቦችን በድምጽ ማጉያ ለኅብረተሰቡ ሲያስተላልፉ ውለዋል፡፡ጋዜጠኞቹ በባሕር ዳር ከተማ አስተዳደር መሸንቲ ሳተላይት ቀበሌ፣ በምዕራብ ጎጃምዞን ቢኮሎ ዓባይ፣ መርዓዊና ዱርቤቴ ከተሞች ከባሕር ዳር ከአብመድ ዋናው መሥሪያ ቤት የተነሳው የጋዜጠኞች ቡድን ቅስቀሳ ሲያደርግ ውሏል።የዱርቤቴ እና የመርዓዊ ከተማ ነዋሪዎቹ ገረመው በሬ እና ገናናው ጥላሁን ኅብረተሰቡ ቫይረሱ ወደ ኢትዮጵያ ገባ በተባለበት ጊዜ በድንጋጤና ፍርሃት በመከበብ ጥንቃቄ ያደርግ እንደነበር አስታሰው አሁን ላይ መዘናጋት እንዳለ አመላክተዋል። በመዘናጋቱ አስከፊ ክስተት ከመፈጠሩ በፊት የሚመለከተው አካል ርምጃ እንዲወስድና መልእክት የሚተላለፍባቸው ግንዛቤ ማስጨበጫ ሥርዓቶች የባሕሪ ለውጥ እስኪመጣ ተደጋግመው እንዲቀጥሉ ጠይቀዋል።በቅስቀሳው ተሳታፊ የነበሩት ጋዜጠኛ ስማቸው እሸቴ እና ትዕግስት ተስፋዬ በመዝናኛና ግብይት ስፍራዎች የአስቸኳይ ጊዜ አዋጁ ሲጣስ መመልከታቸውን ተናግረዋል። በወረርሽኙ አስከፊ አደጋ ከመፈጠሩ በፊት የመንግሥት አስፈጻሚ አካላት የአስቸኳይ ጊዜ አዋጁንና አስገዳጅ ሕጎችን እንዲያስተገበሩም ጋዜጠኞቹ አሳስበዋል።የአማራ ኤፍ ኤም ደብረ ማርቆስ 95.1 ጣቢያ ጋዜጠኞችም ከጎጃም ባህል ቡድን እና ከምሥራቅ ጎጃም ዞን ባህል ቱሪዝም መምሪያ ጋር በመቀናጀት በደብረ ማርቆስ አስተዳደር የገበያ ቦታዎች በመዘዋወር ለአርሶ አደሩና ለከተማው ነዋሪዎች ግንዛቤ ሲፈጥሩ ውለዋል።ጋዜጠኛ ይገርማል አማረ እንደተናገረው ኅብረተሰቡ ስለቫይረሱ ግንዛቤ እንዲኖረው ለማድረግ የተለያዩ ዘገባዎች ሲሠሩ ቢቆዩም መዘናጋትና በተለመደው መንገድ የቀጠሉ ማኅበራዊ መስተጋብሮች ስላሉ ቅስቀሳ ማድረግ አስፈልጓል፡፡የአማራ ኤፍ ኤም ደብረ ማርቆስ 95.1 ጣቢያ ኃላፊ ሰሎሞን ጥበቡ ደግሞ ‘‘በተለያዩ ቦታዎች ተንቀሳቅሰን እንዳየነው ኅብረተሰቡ ምንም ዓይነት ጥንቃቄ አያደርግም። የተለየ የማስተማሪያ ስልት መከተል እንደሚገም ተገንዝበናል’’ ብሏል።የጎጃም ባህል ቡድን ተወዛዋዥ የሰውዘር ይታየው ወረርሽኙ በፍጥነት እየተስፋፋ ባለበት በዚህ ሰዓት የገጠርና የከተማ ነዋሪዎች የሚያደርጉት ጥንቃቄ ደካማ መሆን ለማስተማር እንዳነሳሳቸዉ ገልጻ የሰውን ሕይወት ከሞት ለማዳን በገጠር ቀበሌዎች ጭምር ሄዳ ቅስቀሳ ማድረግ ዝግጁ እንደሆነች ተናግራለች።